
I. ROLUL OPOZIŢIEI PARLAMENTARE
Factor instituţional şi element esenţial al democraţiei, opoziţia parlamentară constituie o alternativă politică pentru limitarea şi controlul puterii guvernamentale.
Criticând, în mod oficial şi organizat, acţiunea guvernului şi prezentând alternative politice, opoziţia garantează asigurarea transparenţei şi eficienţei acţiunii guvernamentale şi contribuie la întărirea încrederii cetăţenilor în instituţiile publice.
Principalele misiuni ale opoziţiei parlamentare constau în exprimarea intereselor alegătorilor, în controlul acţiunii guvernului şi în propunerea de soluţii politice viabile care să înlocuiască soluţiile propuse de Executiv.
 De regulă, când guvernul se bucură de sprijinul majorităţii parlamentare,  grupurile politice ale opoziţiei nu dispun de voturi suficiente pentru a respinge o propunere făcută de acesta. În consecinţă, grupurile opoziţiei trebuie să recurgă la instrumente şi metode adecvate pentru a face presiuni asupra politicii guvernului şi pentru a-şi păstra vizibilitatea ca alternativă la puterea aflată în exerciţiu.

Drepturile opoziţiei parlamentare, precum şi posibilităţile de acţiune ale acesteia trebuie protejate şi garantate nu numai prin proceduri stabilite de lege, ci şi prin cutume/practici parlamentare acceptate atât de majoritate cât şi de opoziţie. 
Un rol important în respectarea şi aplicarea acestora în mod echitabil revine preşedintelui parlamentului. Principalul garant al drepturilor opoziţiei, acesta trebuie să dea dovadă de imparţialitate în exercitarea funcţiilor şi să asigure egalitatea de tratament între membrii majorităţii aflate la putere şi cei ai partidelor din opoziţie.
Stabilirea unui statut al opoziţiei şi a unor reguli clare de guvernare a raporturilor dintre majoritate şi opoziţie constituie elemente fundamentale pentru echilibrarea poziţiilor divergente dintr-un parlament democratic.
Statutul opoziţiei parlamentare variază de la o ţară la alta, fiind determinat în funcţie de cadrul constituţional, de sistemul electoral şi de factorii istorici, politici, sociali şi culturali naţionali. În consecinţă, gradul de instituţionalizare a opoziţiei porneşte de la recunoaşterea convenţională esenţialmente tacită, până la recunoaşterea oficială consacrată de Constituţie.

Statutul opoziţiei parlamentare are la bază trei principii fundamentale: controlul acţiunii guvernului, participarea egală la activităţile legislative şi posibilitatea de a solicita controlul constituţionalităţii textelor adoptate de parlament.
II. MODELE DE OPOZIŢIE PARLAMENTARĂ

1. Modelul Westminster (bazat pe regula majorităţii)

În sistemele parlamentare guvernate de regula majorităţii, opoziţia este reprezentată de partide/grupuri politice minoritare, principalul partid de opoziţie fiind gata în orice moment să succeadă guvernului în cazul demisiei acestuia.
Modelul Westminster de democraţie parlamentară funcţionează, de regulă,  în sistemele bipolare, în care principalele două partide alternează la guvernare şi în opoziţie. 

În cadrul acestor parlamente, opoziţia deţine un statut recunoscut, chiar semi-oficial, reprezentând aşa-numitul „guvern fantomă” (guvernul din umbră).  Parlamentul este un forum ai cărui membri pot adopta sau critica nu numai acţiunile şi propunerile guvernului, dar pot dezbate  şi adopta propuneri proprii care să fie puse în aplicare, fie de către guvernul în exerciţiu, fie de viitorul guvern. În aceste condiţii, opoziţia trebuie să deţină capacitatea de a prezenta contra-propuneri la proiectele guvernului şi, la momentul potrivit, de a–l înlocui. 
Modelul Westminster se aplică în spaţiul anglo-saxon, respectiv Marea Britanie, SUA, Noua Zeelandă.
2. Modelul reprezentării proporţionale
În sistemul reprezentării proporţionale, opoziţia parlamentară se compune din partide/grupuri politice şi parlamentari independenţi (care nu sunt membri ai majorităţii guvernamentale şi care au declarat public că nu doresc să susţină guvernul). Într-un sistem în care în parlament sunt reprezentate numeroase partide, există atât posibilitatea ca mai multe partide aflate în opoziţie (cu politici diferite) să dorească formarea unui bloc unit în faţa guvernului, cât şi posibilitatea intrării în opoziţie a celui mai numeros grup politic. 
3. Modelul  guvernelor minoritare

Este un caz particular, în care guvernele sunt susţinute în parlament de unul sau mai multe grupuri politice care, oficial, aparţin opoziţiei. Succesul guvernamental depinde de respectarea de către toate partidele în cauză a acordurilor/protocoalelor încheiate. Aceste documente prezintă o mare importanţă pentru grupurile politice mici, care pot participa la exercitarea puterii politice, fără a adera în întregime la acţiunea guvernului. 

4. Modelul particular al Elveţiei

În Elveţia funcţionează democraţia concordanţei, conform căreia în Guvernul federal sunt reprezentate principalele partide politice, iar în Parlament nu există nici majoritate şi nici opoziţie guvernamentală.   

III. STATUTUL OPOZIŢIEI PARLAMENTARE
Conceptul de „statut al opoziţiei” exprimă un ansamblu de reguli scrise şi practici parlamentare prin care se stabileşte rolul opoziţiei în organizarea şi funcţionarea unui parlament. 

1. Reglementarea statutului opoziţiei parlamentare

Textele constituţionale. Cu excepţia Portugaliei şi a Franţei, statele membre nu au consacrat constituţional existenţa sau statutul opoziţiei.  

Prevederile articolului 114 din Constituţia Portugaliei garantează recunoaşterea dreptului de opoziţie democratică:
„Art.114 (...)

2. Dreptul de opoziţie democratică este recunoscut minorităţilor, conform Constituţiei şi legii. 

3. Partidele politice reprezentate în Adunarea Republicii care nu fac parte din Guvern au îndeosebi dreptul de a fi informate cu regularitate şi în mod direct de către Guvern asupra evoluţiei principalelor subiecte de interes public. Partidele politice reprezentate în adunările legislative regionale şi în orice alte adunări constituite prin alegeri directe au acelaşi drept faţă de organul executiv din care nu fac parte.”

Constituţia Franţei - aşa cum a fost modificată prin Legea constituţională nr.2008-724 din 23 iulie 2008 privind modernizarea instituţiilor celei de-a V-a Republici – garantează dreptul grupurilor de opoziţie din cadrul Adunărilor legislative de a stabili, o dată pe lună, ordinea de zi a şedinţei în plen (art.48), urmând ca, prin Regulament, Adunarea Naţională şi Senatul să confere drepturi specifice grupurilor parlamentare ale opoziţiei, precum şi grupurilor minorităţii parlamentare (art.51-1).

„Art.48 
(...)

O zi de şedinţă pe lună este rezervată ordinii de zi stabilite de fiecare Adunare la iniţiativa grupurilor opoziţiei ale fiecărei Adunări, precum şi la iniţiativa grupurilor minoritare. 
(...).


Art.51-1

Regulamentul fiecărei Adunări stabileşte drepturile grupurilor parlamentare constituite. Acesta trebuie să recunoască drepturile specifice ale grupurilor de opoziţie din cadrul Adunării în cauză, precum şi ale grupurilor minoritare.”

De asemenea, dispoziţiile constituţionale referitoare la parlamentari şi la funcţionarea Camerelor legislative (obligaţia de constituire în mod proporţional a comisiilor; procedura alegerii în diferite funcţii; înscrierea proiectelor de lege pe ordinea de zi etc.) garantează în mod indirect drepturile opoziţiei parlamentare, întrucât deşi nu se fac referiri speciale la opoziţia parlamentară, se conferă competenţe procedurale unui anumit număr de deputaţi (fără a se face distincţie între deputaţii majorităţii şi cei ai opoziţiei). 
Regulamentele Camerelor legislative. Regulamentele anumitor parlamente conţin prevederi specifice referitoare la membrii opoziţiei parlamentare, în timp ce în cadrul altor parlamente, drepturile opoziţiei decurg din cutumele parlamentare.
Belgia
Deşi Regulamentul Camerei Reprezentanţilor nu conţine nici o regulă sau principiu general care să garanteze drepturi speciale grupurilor parlamentare ale opoziţiei, anumite prevederi fac referire expresă la opoziţie. 
Astfel, art.78.1 stipulează că, în cadrul comisiilor permanente, desemnarea raportorilor se face pe baza reprezentării proporţionale a membrilor majorităţii şi ai opoziţiei. 
„Art.78.1.

Comisiile numesc, cu majoritate absolută, pe unul dintre membrii lor în calitate de raportor, în vederea elaborării raportului pentru Adunare. În cazul în care consideră că este necesar, acestea pot numi mai mulţi raportori.  

Repartizarea raportorilor între majoritate şi opoziţie se face în mod proporţional între membrii comisiei.”

Conform art.124.4, în cadrul şedinţelor dedicate întrebărilor orale, preşedintele acordă alternativ, opoziţiei şi majorităţii, dreptul de a adresa întrebări.
„Art.124

(…)

4. În ce priveşte ordinea de adresare a întrebărilor, preşedintele acordă cuvântul alternativ opoziţiei şi majorităţii.”

Irlanda

Regulamentul Camerei Deputaţilor conţine prevederi prin care opoziţiei parlamentare i se conferă drepturi precum:  
- dreptul de a adresa întrebări Primului-ministru şi membrilor Guvernului;

- dreptul de a participa la dezbaterea proiectelor legislative şi de a depune amendamente (inclusiv în cadrul comisiilor parlamentare);

- dreptul de iniţiativă legislativă;

- dreptul de a propune moţiuni pentru dezbaterea în plen a unor proiecte;
- dreptul de a propune moţiuni pentru schimbarea ordinii de zi;
- dreptul de a examina proiectul de buget şi al cheltuielilor publice.
Italia

Anumite dispoziţii ale Regulamentului Camerei Deputaţilor prevăd o serie de garanţii pentru opoziţia parlamentară:

- Art.24 (2-3). Programul de activităţi şi ordinea de zi pe o perioadă de 3 săptămâni
, elaborate pe baza recomandărilor Guvernului şi a propunerilor depuse de grupuri, se aprobă de Conferinţa liderilor grupurilor parlamentare al căror număr de membri reprezintă cel puţin ¾ din numărul total deputaţilor. În cadrul dezbaterii subiectelor propuse de grupurile de opoziţie, Preşedintele Camerei alocă perioada de timp pentru luările de cuvânt, proporţional cu mărimea acestora. 
În cazul în care Conferinţa liderilor grupurilor parlamentare nu aprobă cele două proiecte cu majoritate de voturi, programul şi ordinea de zi se definitivează de către Preşedintele Camerei. Acesta va introduce propunerile pentru ordinea de zi depuse de grupurile de opoziţie, într-un procent care reprezintă 1/5 din numărul total al propunerilor sau din durata totală prevăzută pentru activităţile Camerei în perioada luată în considerare.

- Art.24 (7) şi (10). În şedinţele de dezbatere a proiectelor de lege ale Guvernului, Conferinţa liderilor grupurilor parlamentare alocă reprezentanţilor grupurilor de opoziţie o durată de timp mai mare decât cea alocată reprezentanţilor grupurilor majoritare. De asemenea, perioadele de timp alocate expunerilor făcute de raportori se specifică separat pentru raportorul majorităţii şi pentru cel al minorităţii. Durata alocată raportorului opoziţiei se calculează în funcţie de mărimea grupului pe care îl reprezintă, dar nu poate fi mai mică de o treime din durata alocată raportorului grupului majoritar. 

- Art.79 prevede anumite garanţii (comune pentru membrii majorităţii şi ai opoziţiei) pentru dezbaterea în comisie a unui proiect de lege: cel puţin două din amendamentele depuse de fiecare grup sunt supuse votului comisiei; cel puţin 4 membri ai comisiei pot solicita Guvernului informaţii suplimentare; solicitarea, de către 1/5 din numărul membrilor comisiei, a avizului comisiei juridice asupra proiectului de lege examinat; la încheierea dezbaterii, comisia numeşte un raportor, precum şi un subcomitet format din 9 membri, asigurându-se reprezentarea proporţională a grupurilor opoziţiei. 

- Art. 86(5) stipulează că membrii opoziţiei pot prezenta, cu 24 de ore înainte de dezbaterea în plen a unui proiect şi în condiţiile prevăzute de Regulament, subamendamente la amendamentele deja propuse şi înregistrate.
Marea Britanie

Câmpul predilect de acţiune a partidelor politice din Marea Britanie îl constituie activitatea parlamentară, sistemul britanic de partide fiind unul dintre sistemele cele mai strâns legate de domeniul legislativului. Activitatea legislativă permite partidelor – ca factori politici capabili să polarizeze convingerile alegătorilor – să îşi exprime în mod direct şi deplin personalitatea, individualitatea şi convingerile.

 Având ca scop principal câştigarea alegerilor, fiecare dintre principalele partide (Partidul Laburist, Partidul Conservator şi Partidul Liberal-Democrat) se preocupă în mod prioritar de campaniile electorale şi, ulterior, pe calea activităţii parlamentare, de promovarea propriului program de guvernare. Partidele politice britanice sunt constituite pe principii stricte de disciplină, astfel încât deputaţii aleşi sprijină în mod activ programul politic al partidului din care fac parte.
Spre deosebire de alte state, în Marea Britanie, opoziţia are un caracter instituţionalizat încă din 1937, când, prin Legea Coroanei, s-a stabilit atât salariul Primului ministru, cât şi salariul Liderului „Opoziţiei Majestăţii Sale
. 

Opoziţia reprezintă cel mai mare partid minoritar pregătit să urmeze la guvernare, în cazul demisiei Guvernului. Funcţiile principale ale opoziţiei constau în: supravegherea continuă a modului în care Guvernul îşi exercită competenţele; cooperarea cu Guvernul în dezbaterea problemelor supuse examinării şi aprobării Parlamentului; acceptarea responsabilităţii de a guverna atunci când electoratul doreşte schimbarea politică.

În ambele Camere, liderul opoziţiei şi câţiva colegi formează grupul cunoscut sub denumirea de „Cabinetul din umbră”; acesta nu este un guvern în aşteptare şi, cu atât mai puţin, un guvern-promisiune. Fiecare membru al „Cabinetului din umbră” monitorizează atent evoluţia politică a corespondentului său din Guvernul real, îl critică şi, mai ales, prezintă soluţii alternative. „Cabinetul din umbră” are un rol dublu: de a sistematiza şi eficientiza opoziţia (prin folosirea adecvată şi specializată a resurselor umane) şi  de a demonstra electorilor
 că deţin variante mai bune la politicile Guvernului.

Regulamentul Camerei Comunelor conţine prevederi exprese referitoare la drepturile şi privilegiile opoziţiei:


1. Zilele opoziţiei


- În fiecare sesiune parlamentară, 20 de zile sunt alocate dezbaterii subiectelor propuse de membrii opoziţiei (subiectele alese au prioritate faţă de cele ale Guvernului); din cele 20 de zile, 17 sunt la dispoziţia Liderului opoziţiei şi 3 la dispoziţia liderului celui de-al doilea partid de opoziţie (ca mărime). 


-  Liderul opoziţiei poate solicita Guvernului alocarea unei zile pentru dezbaterea unei moţiuni depuse de opoziţia oficială, care ar avea ca efect testarea încrederii Camerei în Guvern. Guvernul decide data dezbaterii acestei moţiuni (de regulă, într-un termen cât mai scurt).  

2. Alte drepturi ale opoziţiei în stabilirea ordinii de zi 

Ordinea de zi a şedinţelor Camerei Comunelor se stabileşte de comun acord cu Guvernul şi cu consultarea principalului partid de opoziţie. 

3. Drepturile opoziţiei în procedura legislativă

După cum s-a menţionat, întreaga ordine de zi se stabileşte de către Guvern, după consultări informale cu opoziţia. Opoziţia nu are drept de veto dar, întrucât pentru adoptare un proiect de lege trebuie aprobat în formă identică de către ambele Camere, luarea în considerare a punctelor de vedere exprimate de opoziţie este implicită.   

4. Întrebările adresate Guvernului


- Săptămânal, în cadrul şedinţei în plen din fiecare zi de miercuri (după-amiaza), timp de 30 de minute, Liderul opoziţiei adresează întrebări Primului ministru. Liderul opoziţiei are dreptul de a pune 6 întrebări, pe care, de regulă, le împarte în două grupe. Conform cutumei, membrii “Cabinetului din umbră” nu au dreptul de a adresa întrebări Primului ministru. De acest drept beneficiază, însă, ceilalţi membri ai opoziţiei, cu aprobarea Camerei sau cărora Preşedintele le-a dat cuvântul respectând regula “atrage atenţia Preşedintelui” (“catch the Speaker’s eye”).


- Lunar, fiecare ministru trebuie să răspundă la întrebările adresate de membrii Parlamentului (Camera Comunelor şi Camera Lorzilor). Preşedintele Camerei acordă cuvântul alternativ reprezentanţilor majorităţii şi reprezentanţilor opoziţiei. Reprezentanţilor opoziţiei li se oferă posibilitatea de a adresa mai multe întrebări. 

Luxembourg 
Drepturile opoziţiei parlamentare rezultă din cutuma parlamentară. 

- Opoziţia parlamentară este reprezentată în Biroul Camerei şi deţine preşedinţia unor comisii parlamentare (comisia pentru petiţii, comisia pentru Regulament, comisia pentru execuţie bugetară şi conturi, precum şi comisia pentru controlul parlamentar al serviciilor de informaţii). 

- Opoziţia beneficiază de anumite garanţii pentru exercitarea drepturilor sau pentru a contesta alegerile făcute de majoritatea parlamentară. Astfel, în cadrul Conferinţei preşedinţilor, opoziţia are ultimul cuvânt în stabilirea timpului la cuvânt alocat fiecărui grup în şedinţa în plen. Posibilitatea acordată ca cel puţin 5 deputaţi (care nu aparţin nici unui grup politic şi care formează un grup tehnic)  de a solicita organizarea unei dezbateri de orientare, permite opoziţiei parlamentare să determine discutarea oportunităţii înscrierii pe ordinea de zi a unui subiect pe care îl consideră deosebit de important.
Portugalia
Anumite drepturi ale opoziţiei sunt consacrate de Regulamentul Adunării (dreptul de a participa la stabilirea ordinii de zi, dreptul de a elabora propuneri legislative, dreptul de a depune amendamente şi dreptul la cuvânt), iar altele derivă din cutumele parlamentare
.

Astfel, conform cutumei: 

- opoziţia deţine preşedinţia a două din cele mai importante comisii: comisia pentru finanţe şi comisia pentru relaţii externe (deşi, conform Regulamentului, funcţiile de conducere ale structurilor parlamentare se repartizează pe baza principiului reprezentării proporţionale); 
- funcţia de raportor al unei comisii se exercită de un membru al opoziţiei şi nu de către un membru aparţinând grupului politic aflat la originea proiectului sau a propunerii legislative examinat(ă). Acest principiu are aplicabilitate inclusiv în cazul proiectelor de lege prezentate de Guvern. Importanţa acestui drept acordat opoziţiei este relativă, întrucât, din 2003, raportul elaborat de către raportor este strict personal şi nu angajează comisia;
- preşedinţia comisiilor de anchetă revine unui membru al opoziţiei; în acest caz, raportorul este ales de către comisie. 

Cehia

În Parlamentul Cehiei, drepturile minorităţilor parlamentare nu sunt expres reglementate. Cu toate acestea, funcţionarea celor două Camere, precum şi anumite reguli de procedură permit grupurilor politice ale opoziţiei să influenţeze activitatea Parlamentului. 

- Principiul reprezentării proporţionale a grupurilor politice în diferite organe ale Camerei (comisii şi comitete)
 asigură opoziţiei dreptul de a participa la activităţile parlamentare. Preşedintele şi vicepreşedinţii fiecărei Camere, precum şi preşedinţii comitetelor/comisiilor sunt aleşi de plen, cu majoritate absolută. În practică, însă, alegerea acestora are la bază acordurile politice încheiate între partidele parlamentare, ceea ce implică atribuirea unor funcţii şi membrilor opoziţiei. Astfel, la Camera Deputaţilor, nouă din cele 18 comisii permanente sunt conduse de un deputat al opoziţiei.

- În mod tradiţional, preşedinţia Camerei Deputaţilor este încredinţată unui membru al principalului partid de opoziţie. Preşedintele Camerei prezidează şi comisia de organizare, care are un rol esenţial în organizarea activităţilor parlamentare şi în stabilirea ordinii de zi.
- La Senat, membri ai opoziţiei sunt preşedinţi ai unor structuri parlamentare (îndeosebi comitete parlamentare). Întrucât o mare parte a senatorilor nu sunt afiliaţi la grupurile politice, rolul opoziţiei, precum şi relaţia majoritate-opoziţie prezintă o importanţă mai redusă decât la Camera Deputaţilor. 
- La Camera Deputaţilor, o cincime din membrii unei comisii însărcinate cu examinarea unui proiect de lege poate hotărî ca raportul comisiei să fie însoţit de un contra-raport al minorităţii. La Senat, procentul este de o treime.

- Membrii opoziţiei nu au dreptul de iniţiativă legislativă, dar pot bloca desfăşurarea anumitor proceduri parlamentare.  

La Camera Deputaţilor, două grupuri politice sau un număr de 50 de deputaţi (inclusiv din cadrul opoziţiei) se pot opune:
- propunerilor de modificare a ordinii de zi prezentată de Preşedintele Camerei;
- aplicării procedurii accelerate de examinare a proiectelor de lege;

- scurtării termenului în care o comisie permanentă examinează, între prima şi a doua lectură, un proiect de lege. Cu votul majorităţii, termenul legal de 60 de zile poate fi redus la 30 de zile. 

Lituania

Regulamentul Parlamentului defineşte noţiunea de opoziţie parlamentară şi conţine prevederi referitoare la drepturile grupurilor parlamentare ale opoziţiei.
„Art.40. Majoritatea şi minoritatea în Parlament
1. Grupurile parlamentare din Parlament al căror număr total de membri este mai mare decât jumătate din numărul parlamentarilor şi care au semnat o declaraţie comună de acţiune sau un acord de coaliţie guvernamentală sunt considerate ca majoritate parlamentară. 

2. Opoziţia, grupurile parlamentare care nu aparţin majorităţii parlamentare, precum şi grupurile mixte de membri ai Parlamentului formează minoritatea parlamentară. 

 Art.41. Grupurile parlamentare ale opoziţiei
1. Grupurile parlamentare sau coaliţiile acestora care nu sunt de acord cu programul Guvernului se pot declara ca grupuri parlamentare de opoziţie. 
2. Grupurile parlamentare sau coaliţiile acestora care susţin în Parlament declaraţii politice diferite de cele ale majorităţii parlamentare sunt considerate ca grupuri parlamentare de opoziţie.
3. Grupurile parlamentare ale opoziţiei sau coaliţiile acestora trebuie să prezinte alternative la programele Guvernului. 
4. Grupurilor parlamentare de opoziţie şi coaliţiilor acestora le sunt garantate toate drepturile prevăzute în Regulamentul Parlamentului pentru grupurile parlamentare şi coaliţii. Aceste drepturi nu sunt supuse nici unei restricţii. 
5. În cazul în care numărul membrilor unui grup al opoziţiei parlamentare este este mai mare decât jumătate din numărul parlamentarilor aparţinând minorităţii din Parlament, decanul de vârstă al acestui grup sau şeful coaliţiei va fi desemnat drept lider al opoziţiei parlamentare. Liderul opoziţiei va beneficia de drepturile suplimentare prevăzute de Regulament pentru  liderul opoziţiei.” 
Drepturile suplimentare ale liderului opoziţiei sunt prevăzute în diverse articole: art.27–28: acesta este membru al Consiliului Parlamentului
 şi din Adunarea Decanilor de Vârstă
; art.15 – beneficiază de autoturism condus de şofer; primeşte o compensare financiară reprezentând 0,4% din salariul mediu lunar pentru acoperirea cheltuielilor legate de folosirea telefonului.
„Art.46. Alegerea preşedinţilor şi a vicepreşedinţilor comisiilor parlamentare 
(…)

6. Reprezentantul unui grup parlamentar al opoziţiei sau coaliţii cu un număr de membri ce depăşeşte ½ din numărul membrilor minorităţii parlamentare va fi ales preşedinte sau vicepreşedinte al Comisiei pentru buget şi finanţe şi al Comisiei de audit. 
(…).


Art.97. Ordinea de zi a şedinţelor Parlamentului

(...)

5. Ordinea de zi a şedinţei de seară din fiecare a treia joi a lunii va fi stabilită de grupurile parlamentare ale opoziţiei. Luând în considerare reprezentarea proporţională a grupurilor parlamentare ale opoziţiei, Consiliul Parlamentului va desemna, anterior începerii sesiunii parlamentare,  grupul parlamentar sau  coaliţia grupurilor parlamentare  care răspunde de elaborarea ordinii de zi a acestor şedinţe. În acest caz, ordinea de zi nu se aprobă în şedinţa în plen, dar se prezintă odată cu proiectul ordinii de zi săptămânale.


(…)


Art.108. Încheierea şi limitarea dezbaterilor 

(...)

7. Dacă un grup al opoziţiei parlamentare se opune încheierii unei dezbateri, iar propunerea acestuia este sprijinită de 1/3 din numărul parlamentarilor prezenţi, dezbaterea va continua.
Art.109. Pauza în discutarea subiectului şi amânarea dezbaterii

1. În cursul dezbaterilor fiecărui subiect, Parlamentul ia o pauză neplanificată, cu o durată cuprinsă între ½ de oră şi o oră, înainte de începerea votului sau poate amâna dezbaterea pentru următoarea şedinţă, la solicitarea preşedintelui de şedinţă, a comisiei principale sau a unui grup parlamentar, solicitare sprijinită de  cel puţin 1/3 din numărul parlamentarilor prezenţi la şedinţă, sau la solicitarea unui grup al opoziţiei parlamentare, solicitare sprijinită de cel puţin 1/5 din numărul parlamentarilor prezenţi. 
(…)”
Slovenia

Regulamentul Adunării Naţionale nu reglementează în mod expres statutul opoziţiei, dar conţine unele prevederi referitoare la drepturile opoziţiei parlamentare.  

Astfel:

- art.20.1 prevede că unul din cei 3 vicepreşedinţi ai Adunării Naţionale aparţine celui mai mare grup parlamentar de opoziţie;

- art. 33 reglementează aspecte referitoare la structurile de lucru parlamentare. În cazul în care preşedintele unei structuri de lucru aparţine majorităţii, de regulă, vicepreşedintele este un membru al grupului de opoziţie şi invers. Funcţiile de conducere şi majoritatea locurilor din comisia permanentă pentru controlul finanţelor publice şi din comisia permanentă pentru supravegherea serviciilor de informaţii sunt alocate deputaţilor grupurilor parlamentare ale opoziţiei. De asemenea, în stabilirea numărului membrilor unui grup parlamentar dintr-un organism de lucru, se ia în considerare atât mărimea grupului parlamentar, cât şi raportul dintre numărul deputaţilor majorităţii şi ai opoziţiei. Ca regulă generală, fiecărui grup parlamentar i se alocă cel puţin un loc în cadrul fiecărui organism de lucru;
- cu respectarea condiţiilor prevăzute în Regulament, în proiectul ordinii de zi a şedinţei în plen, Preşedintele Adunării Naţionale poate include şi un subiect propus de fiecare grup al opoziţiei; 
- comisiile pentru examinarea afacerilor europene (comisia pentru afaceri europene şi comisia pentru relaţii externe) sunt alcătuite din reprezentanţi ai tuturor grupurilor parlamentare, fiind conduse de un preşedinte şi doi vicepreşedinţi. Una din aceste funcţii revine unui reprezentant al opoziţiei;

- în şedinţa dedicată întrebărilor orale adresate membrilor Guvernului, primele 4 întrebări sunt puse de deputaţii opoziţiei şi de un deputat majorităţii, în următoarea ordine: 2 întrebări ale opoziţiei, 1 întrebare a majorităţii şi 1 întrebare a opoziţiei. 

*
În Regulamentele care nu conţin prevederi exprese referitoare la opoziţia parlamentară, dispoziţiile care reglementează regulile şi principiile generale, drepturile parlamentarilor, precum şi procedura legislativă se aplică deopotrivă majorităţii şi minorităţii parlamentare  (procedura de alegere a organelor de conducere ale parlamentului şi a preşedinţilor de comisii, dreptul de iniţiativă legislativă, dreptul de a adresa interpelări şi întrebări, iniţierea moţiunii de neîncredere etc.).

2. Drepturile opoziţiei parlamentare
▪ Statutul de membru al parlamentului  conferă oricărui deputat sau senator anumite drepturi şi obligaţii, indiferent de apartenenţa la majoritatea sau opoziţia parlamentară.
Principiul accesului egal este aplicat în toate camerele legislative ale statelor membre UE, parlamentarii opoziţiei având dreptul de a-şi exercita  mandatul în aceleaşi condiţii ca şi parlamentarii majorităţii (care susţin guvernul). În consecinţă, toţi membrii parlamentului trebuie să beneficieze de drepturi egale atât în ce priveşte exercitarea mandatului şi procedurile legislative (accesul la funcţii de conducere, accesul la comisii, dreptul de a face amendamente, dreptul de a prezenta propuneri legislative, controlul executivului, timp alocat luării de cuvânt), cât şi în ce priveşte mijloacele materiale, administrative şi financiare puse la dispoziţie (birouri, echipamente tehnice, asistenţă parlamentară, indemnizaţii). În unele state (Germania, Suedia şi Marea Britanie), grupurilor opoziţiei li se alocă un bonus financiar destinat finanţării activităţilor de cercetare documentară necesare desfăşurării activităţii parlamentare.    
▪ Constituirea grupurilor politice, baza formală a opoziţiei parlamentare

Într-o manieră generală, instituţionalizarea opoziţiei trece prin noţiunea – neutră politic – de „grup parlamentar”, noţiune care acoperă realităţi diverse de la un parlament la altul.

Regulamentele Camerelor legislative precizează modul şi condiţiile formării grupurilor parlamentare. 
Numărul de parlamentari necesar pentru constituirea unui grup diferă de la stat la stat:

	Stat membru/Parlament
	Număr necesar de parlamentari pentru constituirea unui grup

parlamentar
	Total număr
parlamentari

	Austria
Consiliul Naţional
Consiliul Federal
	5
5
	183

  62

	Belgia 
Camera Reprezentanţilor

Senat
	5

2
	150

  71

	Bulgaria
Adunarea Naţională
	10
	240

	Cipru
Camera Reprezentanţilor

	Conform art.73(12) din Constituţie, orice partid parlamentar care a obţinut 12% din numărul total de mandate poate forma şi are dreptul de a fi recunoscut ca grup politic.
	80

	Cehia
Camera Reprezentanţilor

Senat
	10

  5
	200

  81

	Danemarca
Parlament
	2
	179

	Estonia
Parlament
	5
	101

	Finlanda
Parlament
	1
	200

	Franţa
Adunarea Naţională

Senat
	20

15
	577

343

	Germania

Bundestag

	5% din numărul total al deputaţilor (30 deputaţi)
	612

	Grecia
Parlament
	10
	300

	Ungaria
Parlament
	10
	386

	Irlanda
Camera Reprezentanţilor
	7


	166



	Italia
Camera Deputaţilor

Senat
	20

10
	630

315

	Letonia
Parlament
	5
	100

	Lituania
Parlament
	7
	141

	Luxembourg
Parlament
	5
	60

	Polonia
Camera Reprezentanţilor

Senat
	15 pentru cluburile deputaţilor

3 pentru grupuri de deputaţi ale partidelor politice cu reprezentare mică în Cameră

7 pentru cluburile senatorilor
3 pentru grupurile de senatori ale partidelor politice cu reprezentare mică în Senat
	460
100

	Portugalia

Parlament
	2
	230

	Slovacia
Parlament
	8
	150

	Slovenia
Parlament


	3
	90

	Spania

Congresul Deputaţilor

Senat
	15

10
	350

264

	Suedia

Parlament
	4
	349

	Marea Britanie

Camera Comunelor
Camera Lorzilor
	Nu există grupuri

parlamentare
	


Problema parlamentarilor al căror număr nu permite formarea unui grup parlamentar sau a parlamentarilor independenţi a fost soluţionată în mod diferit. 

- În Franţa, cu acordul biroului grupului, un deputat poate face parte dintr-un grup parlamentar în calitate de „aliat” şi nu de membru al grupului. „Aliaţii” nu sunt luaţi în calcul în stabilirea numărului minim necesar pentru constituirea unui grup, dar sunt incluşi în efectivul grupului în ce priveşte toate aspectele activităţii parlamentare. 
- În Germania, un grup parlamentar se poate forma dacă este alcătuit din cel puţin 5% din numărul total al deputaţilor,  membrii acestuia făcând parte din acelaşi partid/partide care, având scopuri politice similare, nu concurează între ele în cadrul landurilor. Înfiinţarea grupurilor parlamentare, denumirea acestora, numele liderilor de grup, a membrilor şi a “deputaţilor invitaţi” se comunică, în scris, Preşedintelui Camerei. Din grupurile parlamentare pot face parte “deputaţi invitaţi” care, deşi nu sunt luaţi în calculul reprezentării proporţionale, sunt luaţi în considerare la repartizarea posturilor. Membrii Bundestag-ului care doresc să se asocieze, dar nu întrunesc numărul minim necesar pentru formarea unui grup parlamentar, pot fi recunoscuţi ca o grupare (cu aprobarea Camerei). 
- În Cehia, în cursul unei legislaturi, se pot forma noi grupuri politice, alcătuite din parlamentari care aparţin altor partide politice decât celor pentru care au candidat. Un astfel de grup trebuie să aibă cel puţin 10 membri. 

- În Italia, fiecare grup parlamentar este format din cel puţin 20 de deputaţi care aparţin aceluiaşi partid politic. Parlamentarii aparţinând partidelor politice care nu sunt reprezentate de cel puţin 20 de deputaţi se pot afilia altor gru​puri parlamentare sau pot forma grupuri mixte.

▪ Accesul membrilor opoziţiei la funcţiile de conducere din cadrul parlamentului

De regulă, preşedintele Parlamentului/Camerei este ales, prin scrutin, din cadrul grupului majoritar al Parlamentului/Camerei. Din rândul opoziţiei, se alege/ aleg 1 sau mai mulţi vicepreşedinţi, iar membrii acesteia au dreptul de a candida la alegerile pentru Biroul Camerei (Conferinţa Preşedinţilor), preşedinţia comisiilor sau de a fi desemnaţi ca raportori. 

În Germania, dacă preşedinţia unei comisii este deţinută de un membru al majorităţii, vicepreşedintele comisiei este un membru al opoziţiei şi invers.

▪ Acţiunea opoziţiei în cadrul comisiilor parlamentare


În general, componenţa comisiilor parlamentare se stabileşte pe baza principiului reprezentării proporţionale a grupurilor politice. Aproape toate Camerele legislative utilizează acest principiu. Însă, pentru stabilirea numărului de locuri în comisii sunt utilizate diverse metode de calcul: metoda d’Hondt (raportul dintre numărul de voturi şi numărul de mandate, luându-se în calcul cele mai mari medii), metoda Sainte Lagüe (pentru fiecare mandat se atribuie un coeficient), cotitatea Hare (numărul de voturi/cotitatea electorală
, luându-se apoi în calcul cele mai mari resturi), cotitatea Hagensbash-Bischof (numărul de voturi se raportează la numărul de mandate plus 1). Metodele de calcul au un rol important în determinarea relaţiilor dintre opoziţie şi majoritate. Astfel, în cadrul Adunării Naţionale din Cehia (care foloseşte cotitatea Hagenbash-Bischoff), opoziţia este reprezentată paritar în componenţa Preşedinţiei, dar numai de 5 preşedinţi de comisie (din 14). Parlamentul din Portugalia utilizează medota d’Hondt, opoziţia fiind reprezentată în cadrul Biroului de 6 membri (din numărul total de 12), beneficiind de preşedinţia a 5 comisii (din 12).

Funcţiile principale în cadrul comisiilor sunt repartizate conform ponderii grupurilor politice. Totuşi, în scopul favorizării – într-o anumită măsură – a opoziţiei, nu toate funcţiile se atribuie prin aplicarea strictă a principiului majorităţii. Astfel, membrilor opoziţiei li se atribuie preşedinţia anumitor comisii parlamentare care supraveghează acţiunea guvernului (comisiile de audit sau cele pentru buget şi finanţe din Marea Britanie, Franţa, Germania, Portugalia, Lituania, Estonia şi Slovenia; comisiile pentru supravegherea serviciilor speciale în Polonia -Camera Deputaţilor, Slovacia şi Slovenia). Membrii opoziţiei pot face parte din birourile comisiilor, ceea ce le permite exercitarea unei anumite influenţe în stabilirea ordinii de zi a şedinţelor comisiilor, precum şi asupra desfăşurării activităţilor în cadrul acestora. 

În cadrul unei comisii, membrii opoziţiei beneficiază, ca toţi ceilalţi membri,  de dreptul la cuvânt, dreptul de vot şi dreptul la amendamente.

▪ Controlul politic exercitat de opoziţie asupra activităţii guvernamentale
Membrii grupurilor politice de opoziţie dispun de mijloace diverse de supraveghere, de examinare şi control al acţiunii şi politicii guvernului. Principalele drepturi ale membrilor opoziţiei în acest domeniu sunt: 
- Dreptul la informare
Toţi parlamentarii, inclusiv membrii opoziţiei, au dreptul de a adresa/formula întrebări scrise şi orale, care uneori pot fi urmate de dezbatere.  În aproape toate parlamentele se organizează şedinţe dedicate întrebărilor adresate guvernului. 
În Marea Britanie - Camera Comunelor, purtătorii de cuvânt ai grupurilor de opoziţie pot adresa numeroase întrebări, în timp ce ceilalţi parlamentarii pot adresa o singură întrebare. În Lituania, primele două întrebări se adresează de către liderul opoziţiei parlamentare.  
Orice membru al Senatului francez poate formula şi notifica o întrebare orală care să fie urmată de dezbatere. În general, răspunsul la o întrebare este mai rapid dacă aceasta se bucură de sprijinul unui număr de 30 de senatori. În Bundestag, poate depune o întrebare urmată de dezbatere un număr de parlamentari egal cu cel necesar pentru constituirea unui grup politic. Guvernul răspunde în scris, iar dezbaterea are loc în şedinţă plenară.
- Dreptul de a solicita iniţierea unei dezbateri (inclusiv a unei dezbateri asupra unei probleme urgente şi a unei dezbateri pe probleme de actualitate).
Organizarea unei dezbateri poate fi solicitată de un număr minim de parlamentari. În unele cazuri, opoziţia are posibilitatea de a stabili tema unei dezbateri în ziua din săptămâna parlamentară acordată opoziţiei. 

- Drepturi referitoare la procedurile bugetare
Controlul bugetar reprezintă unul din aspectele principale ale controlului opoziţiei asupra acţiunii guvernamentale. În Marea Britanie (Camera Comunelor), Franţa (Adunarea Naţională), Germania (Bundestag), Portugalia preşedinţia comisiei pentru buget se încredinţează unui membru al opoziţiei (ca măsură de favorizare a încrederii în Guvern şi de reducere a eventualelor obiecţiuni ale opoziţiei referitoare la cifrele bugetare). 
- Dreptul de a solicita înfiinţarea de comisii de anchetă 

Parlamentarii au dreptul de a solicita crearea unei comisii de anchetă şi de a face parte din acestea. 
Înfiinţarea unor astfel de comisii este guvernată de reguli diverse. În Austria, Spania, Estonia, Franţa şi Olanda, solicitarea are forma unei moţiuni; în Italia, aceasta se prezintă ca propunere legislativă, care trebuie adoptată de majoritatea deputaţilor.

În Germania, Portugalia şi Grecia, deputaţii opoziţiei îşi pot exercita de sine stătător misiunea de control, solicitând înfiinţarea unei comisii de anchetă.

În alte parlamente, pentru înfiinţarea comisiilor de anchetă este necesară întrunirea unui anumit cvorum (fără a se face diferenţă între membrii majorităţii şi ai opoziţiei):
- 1/5 din numărul total al membrilor Camerei (Portugalia, Ungaria);

- 1/3 din numărul total al membrilor Camerei (Slovenia);

- 15 deputaţi (Camera Deputaţilor din Polonia)

Componenţa comisiilor de anchetă reflectă, de regulă, ponderea/importanţa grupurilor politice. În Estonia, opoziţia şi majoritatea sunt reprezentate în mod paritar. În Franţa şi în Slovenia, preşedinţia comisiei de anchetă se atribuie grupului politic care a solicitat şi a obţinut aprobarea pentru înfiinţarea comisiei. 

▪ Participarea opoziţiei la activitatea legislativă
Implicarea opoziţiei în mecanismele legislative se măsoară în primul rând prin participarea la activităţile parlamentare şi prin capacitatea de negociere în cadrul organelor de conducere şi al comisiilor parlamentare. 

- Stabilirea ordinii de zi a şedinţelor plenare. De regulă, ordinea de zi a şedinţelor plenare este pregătită de către Birou, de Conferinţa Preşedinţilor sau de organele consultative de pe lângă Preşedintele Parlamentului, în cadrul cărora sunt reprezentate şi grupurile politice ale opoziţiei. De asemenea, conform principiilor procedurii parlamentare, membrii opoziţiei pot contribui, cu titlu individual, la stabilirea ordinii de zi. Aceste principii sunt la originea unei dispoziţii - incluse în Regulament de anumite Camere legislative - care prevede înscrierea în calendarul lucrărilor unei şedinţe sau a unei părţi din şedinţă a unui punct dedicat examinării propunerilor legislative – inclusiv propunerilor legislative iniţiate de membrii opoziţiei. În practică, orice parlamentar poate solicita înscrierea pe ordinea de zi a unei propuneri legislative (cu condiţia ca aceasta să aibă o şansă reală de a fi acceptată).
În Germania, ordinea de zi a Bundestag-ului se stabileşte de către Consiliul Decanilor de Vârstă. Procedura de stabilire a ordinii de zi este aproape pe deplin consensuală şi permite respectarea drepturilor opoziţiei (de exemplu, dreptul de a solicita înscrierea pe ordinea de zi a procedurilor de control).

În cadrul Parlamentului din Italia, planificarea activităţilor legislative se aprobă de preşedinţii grupurilor parlamentare care reprezintă trei sferturi din numărul total al deputaţilor. În lipsa unui acord, Preşedintele Camerei fixează ordinea de zi, situaţie în care opoziţiei i se rezervă o cincime din subiectele supuse dezbaterii sau din timpul global disponibil. 

- Participarea la activitatea parlamentară. Grupurile opoziţiei pot avea propria contribuţie la raportul elaborat de o comisie sau pot prezenta „un raport al minorităţii parlamentare” (Finlanda, Germania, Polonia, Italia, Cehia, Austria) şi pot autoriza co-raportorul să îl prezinte în şedinţă plenară.

În Portugalia, deputaţii opoziţiei sunt implicaţi în activitatea grupurilor de lucru constituite în cadrul comisiilor permanente, în vederea examinării proiectelor legislative şi a pregătirii acestora pentru dezbatere.  
- „Zilele opoziţiei”. Anumite parlamente au adoptat dispoziţii privind instituirea zilelor opoziţiei în cursul sesiunilor plenare. 
În sistemul parlamentar francez, în fiecare an, 8 şedinţe se repartizează între grupurile politice, în funcţie de ponderea acestora. În cursul sesiunii 2004/2005, trei din aceste şedinţe au fost atribuite grupurilor parlamentare de opoziţie. 
În Portugalia, în cadrul fiecărei sesiuni parlamentare, grupurile opoziţiei compuse din maxim 10 parlamentari pot fixa ordinea de zi a unei şedinţe plenare; grupurile opoziţiei formate din peste 10 membri şi până la o zecime din numărul total de parlamentari pot face acelaşi lucru pentru două şedinţe. 

La Camera Comunelor din Marea Britanie, 20 de zile/sesiune sunt rezervate examinării problemelor ridicate de opoziţie: din acest număr, 17 zile sunt la dispoziţia liderului opoziţiei, 3 zile fiind alocate celui de-al doilea partid de opoziţie. În cadrul şedinţelor din aceste zile, examinarea problemelor prezentate de opoziţie primează asupra examinării subiectelor propuse de Guvern. 

- Dreptul de iniţiativă legislativă. Ca principiu general, toţi membrii majorităţii şi opoziţiei beneficiază de dreptul de a face propuneri legislative. În unele cazuri, competenţa legislativă prezintă mai multă importanţă pentru membrii opoziţiei decât pentru membrii majorităţii, aceştia din urmă fiind uneori dispuşi să aştepte iniţiativele legislative ale guvernului. 
- Dreptul la cuvânt şi dreptul de vot. Orice parlamentar are dreptul la cuvânt şi la vot. Dezbaterea parlamentară poate fi foarte utilă membrilor opoziţiei pentru a-şi face publică poziţia. 

Datorită unor criterii obiective legate de necesitatea stabilirii unei durate maxime a dezbaterilor şi a sporirii eficienţei acestora, dreptul la cuvânt poate fi supus anumitor limitări. Astfel, în Austria, Belgia şi Germania timpul la cuvânt se alocă grupurilor politice în funcţie de mărimea acestora. Adunarea Naţională din Franţa alocă tuturor grupurilor politice un timp minimal, timpul suplimentar disponibil fiind repartizat între grupuri în funcţie de ponderea acestora. 

În majoritatea regulamentelor parlamentare, se prevede timpul maxim alocat unei luări de cuvânt, precum şi regulile aplicabile în cadrul dezbaterii unor probleme speciale/urgente. De asemenea, se face distincţie între timpul alocat raportorilor, iniţiatorilor unei propuneri legislative, primilor vorbitori ai unui grup politic şi următorilor vorbitori. Pentru dezbaterile generale, limitele per parlamentar sunt cuprinse între 10 şi 20 de minute, cu excepţia Camerei Reprezentanţilor din Belgia, unde timpul maxim alocat este de 30 de minute. 
De la aceste reguli generale, există anumite excepţii: în Olanda şi Marea Britanie, Preşedintele Camerei poate stabili în mod discreţionar timpul maxim; în Germania - Bundestag, un grup politic poate încredinţa unui singur parlamentar dreptul de a lua cuvântul pe o durată care poate depăşi limita legală/vorbitor de 15 minute (în limitele tipului alocat grupului respectiv). În Italia, în cadrul dezbaterilor proiectelor de lege, durata alocată luărilor de cuvânt ale membrilor opoziţiei este mai mare decât cea alocată parlamentarilor aparţinând majorităţii.  

▪ Controlul constituţionalităţii textelor legislative
Constituţiile statelor membre şi Regulamentele Camerelor legislative nu conţin prevederi exprese referitoare la dreptul opoziţiei de a solicita controlul constituţionalităţii textelor legislative. 
Modalităţile de organizare şi exercitare ale acestui control sunt reglementate diferit în statele membre. Astfel, verificarea conformităţii legilor cu Constituţia este efectuată de instituţii specializate, cu structuri şi competenţe diferite; dreptul de sesizare a neconstituţionalităţii unui text normativ este încredinţat anumitor organe ale statutului (inclusiv Parlamentului, cu întrunirea unui anumit cvorum), iar în unele state, şi cetăţenilor. 
Germania

Tribunalul Constituţional Federal are competenţe extinse şi se pronunţă: asupra interpretării Constituţiei în cazul litigiilor privind conţinutul drepturilor şi obligaţiilor unui organ federal suprem sau ale altor organe federale/de land; în caz de divergenţă de opinii/dubii asupra compatibilităţii formale sau materiale a dreptului federal sau de land cu Legea Fundamentală sau asupra compatibilităţii dreptului de land cu orice alt drept federal, la cererea Guvernului Federal, a guvernului de land sau a unei treimi din membrii Bundestagului; în caz de divergenţă de opinii asupra respectării, de către o lege adoptată de un land, a condiţiilor uniforme stabilite la nivel federal şi a unităţii legislative şi economice din unitatea statală etc.
Dreptul de sesizare a Tribunalului Constituţional Federal este conferit şi cetăţenilor, îndeosebi în ce priveşte încălcarea drepturilor fundamentale prevăzute de Constituţie.
Franţa

Jurisdicţia constituţională se realizează de Consiliul Constituţional, organ învestit cu atribuţia controlului constituţionalităţii legilor organice  anterior promulgării de către şeful statului şi a Regulamentelor celor două Camere legislative anterior aplicării acestora.
Pentru celelalte tipuri de legi, anterior promulgării, Consiliul Constituţional declanşează procedura de verificare a conformităţii cu Constituţia la sesizarea Preşedintelui Republicii, a Primului ministru, a Preşedinţilor celor două Camere sau la sesizarea unui număr de  60 de deputaţi sau 60 de senatori. 

După reforma constituţională din 23 iulie 2008, Consiliul Constituţional poate fi sesizat, de asemenea, de către Consiliul de Stat sau de Curtea de Casaţie, cu excepţia de neconstituţionalitate ridicată de cetăţeni în faţa unei instanţe judecătoreşti (pentru cazurile de încălcare a drepturilor şi libertăţilor garantate de Constituţie).
Spania

Conform articolelor 161-162 din Constituţie, Tribunalul Constituţional îşi exercită jurisdicţia asupra întregului teritoriu spaniol, având drept principale competenţe:

- judecarea recursurilor de neconstituţionalitate împotriva legilor şi a normelor juridice cu forţă de lege;

- judecarea recursurilor introduse de cetăţeni împotriva încălcării drepturilor şi libertăţilor garantate de art.14 din Constituţie (egalitatea în faţa legii; interzicerea discriminării pe motive de naştere, rasă, sex, religie, opinii ori pentru orice alte condiţii sau cauze personale sau sociale);

- soluţionarea conflictelor de competenţă între stat şi comunităţile autonome, precum şi a conflictelor de competenţă dintre comunităţi.
Dreptul de a introduce recursul de neconstituţionalitate este conferit Preşedintelui Guvernului, Avocatului poporului, unui număr de 50 de deputaţi sau 50 de senatori, organelor colegiale executive ale comunităţilor autonome. Recursul cu caracter individual poate fi introdus de orice persoană fizică sau juridică, de Avocatul poporului şi de Ministerul Public. 

Portugalia
Curtea Constituţională asigură controlul constituţionalităţii legilor prin:

- controlul preventiv exercitat, la cererea Preşedintelui Republicii sau a miniştrilor responsabili pentru regiunile autonome, asupra dispoziţiilor cuprinse în cele mai importante acte normative;

- controlul exercitat asupra tuturor dispoziţiilor legale cu forţă general obligatorie, la solicitarea Preşedintelui Republicii, a Primului ministru, a Procurorului general, a Avocatului poporului, a unei zecimi din numărul total al deputaţilor;

- controlul de constituţionalitate determinat de omisiune, în situaţia neadoptării măsurilor legislative impuse de transpunerea în practică a normelor constituţionale. Iniţiativa declanşării acestei proceduri de control aparţine Preşedintelui Republicii, Avocatului poporului sau preşedinţilor Adunărilor regionale (în cazul încălcării drepturilor regiunilor).

Polonia

Conform art.188 din Constituţie, Tribunalul Constituţional statuează asupra: conformităţii legilor şi tratatelor cu prevederile Constituţiei; conformităţii legilor cu tratatele ratificate prin lege; conformităţii actelor normative ale autorităţilor centrale cu Constituţia, cu tratatele ratificate şi cu legile; conformităţii obiectivelor/activităţilor partidelor politice cu Constituţia.

În funcţie de obiect, controlul de constituţionalitate se exercită la solicitarea: Preşedintelui Republicii, Preşedintelui Camerei Deputaţilor/Senatului, Preşedintelui Consiliului de Miniştri, a unui număr de 50 de deputaţi sau 30 senatori, Primului Preşedinte al Curţii Supreme, Preşedintelui Înaltei Curţi Administrative, Procurorului general, Preşedintelui Camerei Supreme de Control, Apărătorului drepturilor civile etc. (art.191 din Constituţie)

Lituania

Legile şi actele normative adoptate de Parlament pot fi supuse controlului Curţii Constituţionale la solicitarea membrilor Guvernului, a minimum o cincime din numărul parlamentarilor, precum şi a tribunalelor. (art.106 din Constituţie)
În unele parlamente, controlul de constituţionalitate se exercită de instanţe specifice, conform unor proceduri speciale. 
În Estonia, Cancelarul pentru probleme juridice are competenţa verificării conformităţii actelor adoptate de puterea legislativă, executivă sau de autorităţile locale cu prevederile Constituţiei şi ale legilor în vigoare. Acesta este un demnitar independent, numit de Parlament, la propunerea Preşedintelui Republicii. În cazul în care constată încălcări ale prevederilor constituţionale, Cancelarul are posibilitatea de a retrimite actul în cauză organelor emitente sau de a se adresa Curţii Naţionale (Curtea Constituţională)
 pentru anularea actului. 
În Danemarca, conform art.42 din Constituţie, o treime din numărul total al parlamentarilor poate solicita Preşedintelui Parlamentului, în termen de 3 zile de la adoptarea legii, supunerea acesteia unui referendum. Solicitarea se face în scris şi trebuie semnată de toţi parlamentarii în cauză.  
În Finlanda, constituţionalitatea iniţiativelor legislative este supusă controlului Comisiei parlamentare constituţionale. După adoptarea de către Parlament, legea este trimisă spre promulgare Preşedintelui Republicii. În funcţie de obiectul legii, acesta poate solicita avizul consultativ al Curţii Supreme sau al Curţii Administrative Supreme. 

În Irlanda, controlul de constituţionalitate a legilor trimise spre promulgare
 se exercită de Curtea Supremă, la solicitarea Preşedintelui Republicii (după consultarea Consiliului de Stat).

În Olanda, Consiliul de Stat (organism consultativ prezidat de Regină) este consultat asupra proiectelor de lege, a reglementărilor din administraţia publică, precum şi asupra proiectelor de lege privind ratificarea unor tratate de către Camerele legislative. Deşi nu există un organ specializat în exercitarea controlului de constituţionalitate, Constituţia interzice în mod expres exercitarea acestuia de către instanţele judecătoreşti. (art.120)
În Marea Britanie, nu există instituţia controlului constituţional al legislaţiei adoptate, considerându-se că Parlamentul poate adopta şi modifica, prin exercitarea voinţei politice, orice lege, fără a fi necesar avizul unei curţi specializate sau un referendum. Această concepţie este transpusă în practică prin interdicţia stabilită pe cale cutumiară pentru curţile judecătoreşti, de a refuza punerea în aplicare a actelor Parlamentului. Potrivit principiului supremaţiei Parlamentului, acesta poate legifera în orice domeniu, în virtutea suveranităţii sale acceptată de Rege/Regină şi recunoscută de tribunale. Totuşi, suveranitatea Parlamentului poate fi limitată de calitatea de membru al Uniunii Europene, ţinând cont de raportul dintre Tratatele constitutive ale UE şi, în general, de dreptul european pe de o parte şi dreptul intern pe de altă parte (orice lege comunitară este considerată superioară legilor ordinare naţionale).

ANEXĂ
Traducere neoficială
.

CONSILIUL EUROPEI - LINII DIRECTOARE PRIVIND DREPTURILE ŞI RESPONSABILITĂŢILE OPOZIŢIEI DIN CADRUL UNUI PARLAMENT DEMOCRATIC
 
1. Parlamentarii trebuie să-şi exercite mandatul în mod independent. Aceştia nu trebuie obligaţi să respecte vreun consemn şi nici să primească un mandat imperativ. Nimeni nu trebuie să poată reproşa unui parlamentar că apără idei contrare politicii oficiale a guvernului sau care sunt percepute negativ de majoritatea populaţiei.


2. Parlamentele naţionale ale statelor membre ale Consiliului Europei recunosc opoziţiei sau minorităţii parlamentare următoarele drepturi:


2.1. libertatea de expresie şi libertatea de opinie; membrii opoziţiei au dreptul la cuvânt; aceştia trebuie să-şi poată exprima opiniile în mod liber;


2.2. opoziţia participă la supravegherea, verificarea şi controlul acţiunii şi politicii guvernamentale;

2.2.1. membrii opoziţiei au dreptul la informare; membrii opoziţiei şi membrii majorităţii trebuie să primească aceleaşi informaţii de la guvern;


2.2.2. membrii opoziţiei au dreptul de a adresa întrebări scrise şi orale şi de a primi răspunsuri la acestea;


2.2.3. în timpul şedinţelor în care se adresează întrebări guvernului, membrii opoziţiei trebuie favorizaţi (aceştia trebuie să beneficieze îndeosebi de dreptul de a deschide şedinţa şi de a adresa  un număr mai mare de întrebări guvernului decât membrii care aparţin majorităţii);


2.2.4. membrii opoziţiei au dreptul de a face interpelări (dreptul de a adresa întrebări orale urmate de dezbatere) şi dreptul de a depune o moţiune de cenzură/de neîncredere;


2.2.5. membrii opoziţiei au dreptul de a cere convocarea plenului parlamentului/camerei, care se acordă sub condiţia întrunirii cvorumului de ¼ din numărul membrilor;


2.2.6. la intervale regulate, membrii opoziţiei au dreptul de a stabili ordinea de zi a şedinţelor în plen şi de a alege subiectele de dezbatere, inclusiv  propriile propuneri legislative, de a controla acţiunile guvernului şi de a evalua politicile şi cheltuielile publice; punctele selectate pentru aceste şedinţe prevalează asupra celor din agenda guvernamentală;


2.2.7. membrii opoziţiei au dreptul de a solicita organizarea de dezbateri, inclusiv de dezbateri  privind situaţii de actualitate sau de urgenţă, drept care se acordă sub condiţia întrunirii cvorumului de ¼ din numărul membrilor;


2.2.8. membrii opoziţiei au dreptul de a solicita constituirea de comisii de anchetă sau de misiuni parlamentare de informare şi de a face parte din acestea; dreptul se acordă dacă sub condiţia întrunirii cvorumului de ¼ din numărul membrilor; preşedintele sau raportorul desemnat pentru orice comisie de anchetă constituită la solicitarea membrilor sau a unui grup politic al opoziţiei trebuie să fie  membru al opoziţiei;


2.2.9. în cadrul şedinţelor în plen, durata luărilor de cuvânt timpul se alocă, cel puţin, în funcţie de mărimea fiecărui grup politic; în anumite împrejurări, membrii opoziţiei, indiferent de forţa lor, ar trebui să beneficieze de un timp de cuvânt egal cu cel alocat membrilor majorităţii; 


2.3. opoziţia participă la organizarea activităţii legislative:


2.3.1. membrii opoziţiei participă la managementul activităţilor parlamentare; au acces la posturile de vicepreşedinţi şi la alte funcţii de răspundere din cadrul parlamentului; componenţa organelor de conducere ale parlamentului trebuie să respecte principiul reprezentării proporţionale şi să reflecte configuraţia politică a parlamentului sau a camerei;


2.3.2. membrii opoziţiei au dreptul de a solicita convocarea unei sesiuni extraordinare, care se acordă sub condiţia întrunirii cvorumului de ¼ din numărul membrilor;


2.4. opoziţia participă la procedura legislativă:

2.4.1. membrii opoziţiei au dreptul de a face propuneri legislative şi propuneri privind aspecte care intră în competenţa sa  legislativă;


2.4.2. în cadrul tuturor dezbaterilor, membrii opoziţiei au dreptul la cuvânt şi dreptul de a vota;


2.4.3. membrii opoziţiei au dreptul de a prezenta amendamente;


2.4.4. membrii opoziţiei au dreptul de a depune moţiuni de procedură (pentru: modificarea proiectului ordinii de zi sau a ordinii de zi adoptate; solicitarea modificării cvorumului; solicitarea retrimiterii unui raport la comisie etc.);


2.5. opoziţia participă la activităţile comisiilor parlamentare:

2.5.1. preşedinţiile comisiilor generale/permanente se repartizează între grupurile politice conform principiul reprezentării proporţionale; cel puţin preşedinţia unei singure comisii parlamentare se atribuie unui membru al opoziţiei; preşedinţiile comisiilor care răspund de controlul acţiunii guvernamentale, cum sunt comisiile pentru buget-finanţe, pentru controlul conturilor sau pentru supravegherea serviciilor secrete şi de securitate, se atribuie unui membru al opoziţiei;


2.5.2. orice comisie, permanentă sau nu, se formează pe baza principiului reprezentării proporţionale;


2.5.3. în cadrul comisiei, membrii opoziţiei beneficiază de dreptul la cuvânt, de dreptul de a vota, de dreptul de a face amendamente şi de a depune moţiuni de procedură; la un raport adoptat în comisie, aceştia pot anexa un aviz divergent sau pot prezenta un raport al opoziţiei (separat);


2.5.4. membrii opoziţiei au dreptul de a solicita organizarea de audieri parlamentare în comisie; dreptul se acordă sub condiţia întrunirii ¼ din numărul membrilor;


2.5.5. membrii opoziţiei au dreptul de a fi desemnaţi raportori ai comisiei; în orice ipoteză, funcţiile de raportor ai comisiei se atribuie conform principiului reprezentării proporţionale.


2.6. opoziţia participă la decizia politică; opoziţia sau minoritatea parlamentară se consultă înaintea adoptării oricărei decizii privind dizolvarea parlamentului;


2.7. opoziţia participă la controlul constituţionalităţii legilor:

2.7.1. membrii opoziţiei au dreptul de a sesiza Curtea constituţională sau organul competent în domeniul controlului constituţionalităţii legilor adoptate;


2.7.2. membrii opoziţiei au dreptul de a supune o lege sau un act parlamentar, înainte de adoptare, controlului de constituţionalitate de către Curtea Constituţională sau de un organ competent în domeniu;


2.7.3. în ce priveşte problemele bugetare şi financiare, membrii opoziţiei au dreptul de a sesiza Curtea de Conturi şi de a solicita avizul acesteia.


3. Parlamentele naţionale trebuie să furnizeze grupurilor politice sau membrilor individuali ai opoziţiei resursele şi mijloacele financiare, materiale şi tehnice corespunzătoare, pentru a-şi putea exercita în mod corespunzător funcţiile şi obligaţiile. Membrii opoziţiei trebuie să aibă acces echitabil la finanţări şi subvenţii publice, acces liber şi egal la media, inclusiv la organismele de radiodifuziune şi de televiziune publice, precum şi la sursele de informare.


4. Dispoziţiile din regulament referitoare la drepturile parlamentarilor, îndeosebi cele opoziţiei, nu trebuie modificate după fiecare alegere legislativă pentru a le adapta rezultatelor acesteia. 


5. În parlament, opoziţia politică trebuie să-şi demonstreze maturitatea poitică şi să exercite opoziţia într-o manieră responsabilă şi constructivă, acţionând în spiritul respectului reciproc şi făcând uz de drepturile proprii în scopul sporirii eficacităţii parlamentului în ansamblu.

� Programul de activităţi al Camerei se aprobă pe o perioadă de 2 sau 3 luni de către Conferinţa liderilor grupurilor parlamentare. Ulterior, se aprobă ordinea de zi pentru o perioadă de 3 săptămâni. 


� Salariul Liderului opoziţiei este suplimentar indemnizaţiei parlamentare.


� Odată cu întărirea disciplinei de partid (ceea ce determină o mai mare invulnerabilitate a  miniştrilor faţă de atacurile directe din Camera Comunelor), activitatea opoziţiei are ca grup ţintă, în primul rând electoratul, atât pentru atragerea de electori la următoarele alegeri cât şi pentru influenţarea politicii guvernamentale prin intermediul presiunii exercitate de opinia publică. 





� L’expérience des parlements nationaux au sein de l’Union européenne: une source d’inspiration pour la modernisation du Sénat - Rapport d’information no.418 (2006-2007) de MM. Patrice GELARD et Jean-Claude PEYRONNET, fait au nom de la commission des lois et de la mission d’information de la commission des lois, depose le 25 juillet 2007 (III. L’Assemblée de la République Portugaise: un parlement monocameral marqué par le role preponderant des commissions en matière legislative et en quête d’encore plus d’efficacité. (…) D. Des droits reconnus à la minorité)


� Conform art.32 din Regulamentul Camerei Deputaţilor „Camera înfiinţează următoarele comitete: Comitetul pentru mandate şi imunitate, Comitetul pentru petiţii, Comitetul pentru buget, Comitetul de supraveghere, Comitetul permanent, Comitetul electoral, Comitetul pentru afaceri europene şi , dacă este cazul, şi alte comitete.”


Conform art.47 din acelaşi Regulament „Camera poate înfiinţa comisii permanente şi temporare formate din deputaţi şi alţi angajaţi, specificându-se atribuţiile acestora. Fiecare comisie este prezidată de un deputat ales de Cameră. (…).  Activităţile şi procedurile comisiilor individuale sunt guvernate de aceleaşi prevederi care reglementează activităţile şi procedurile comitetelor Camerei.” 





� Consiliul Parlamentului este format din Preşedintele Camerei, vicepreşedinţii Camerei şi liderul opoziţiei.


� Adunarea Decanilor de Vârstă este formată din membrii Consiliului Parlamentului şi din reprezentanţii grupurilor parlamentare.


� Se obţine prin raportarea numărului de voturi la numărul de mandate obţinute de fiecare partid parlamentar.


� În Estonia, Curtea Naţională cumulează atribuţiile de cea mai înaltă instanţă judiciară ordinară şi de  Curte Constituţională. 


� Cu excepţia legilor privind finanţele precum şi a legilor de revizuire a Constituţiei.


� Adoptate prin Rezoluţia nr.1601/2008 a Adunării Parlamentare a Consiliului Europei 

